REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

011 Broj:06-2/214-20

23. decembar 2020.godine

Beograd

ZAPISNIK

15. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE VAN SEDIŠTA 21. DECEMBRA 2020. GODINE, U 11,45 ČASOVA, U SKUPŠTINI AP VOJVODINA U NOVOM SADU

Sednica je počela u 11,20 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Duško Tarbuk, Olivera Pešić, Sonja Vlahović, Goran Kovačević, Ana Čarapić, Vojislav Vujić i Milorad Mijatović.

Sednici nisu prisustvovali članovi Odbora: Zoran Bojanić, Boban Birmančević, Bratimir Vasiljević, Vladimir Marinković, Dušan Bajatović, Ljiljana Kuzmanović Vujaković i Zoltan Pek, kao ni njihovi zamenici.

  Sednici Odbora prisustvuju i: Predsednik Skupštine Autonomne pokrajine Vojvodine Ištvan Pastor, Predsednik Pokrajinske vlade Igor Mirović, kao i: članovi Pokrajinskog Odbora za budžet i finansije, pokrajinska sekretarka za finansije Smiljka Jovanović sa saradnicima, v.d. direktora službe za internu reviziju korisnika budžetskih sredstava AP Vojvodine i v.d. direktora službe za budžetsku inspekciju AP Vojvodine.

Predstavnici Državne revizorske institucije: dr Duško Pejović, predsednik, Nevenka Bojanić, član Saveta, Ljiljana Dimitrijević, član Saveta, Stojanka Milovanović, vrhovni državni revizor, Ivica Gavrilović, vrhovni državni revizor.

Na predlog predsednika, Odbor je jednoglasno (10 glasova za) utvrdio sledeći

**D n e v n i   r e d :**

 - Usvajanje zapisnika sa 9. i 12. sednice Odbora;

1. Predstavljanje Izveštaja o reviziji konsolidovanih finansijskih izveštaja završnog računa budžeta Autonomne pokrajine Vojvodina za 2019. godinu;
2. Predstavljanje preporuka i efekata rada Državne revizorske institucije-metodološki okvir i rezultati u 2019. godini - Sektor broj 5;
3. Donošenje Odluke o izmenama Odluke o obrazovanju Pododbora za razmatranje izveštaja o obavljenim revizijama Državne revizorske institucije.

Predsednik Odbora dr Aleksandra Tomić jepodsetila da se održavanjem ove sednice ispunjava obaveza koja proizlazi iz Akcionog plana za sprovođenje vladinog Programa reforme upravljanja javnim finansijama. Ova sednica van sedišta, se održava u skladu sa članom 42. stav 4. Poslovnika Narodne skupštine.

Pre prelaska na rad po utvrđenom dnevnom redu odbor je jednoglasno (10 glasova „za“) usvojio zapisnike sa 9. i 12. sednice Odbora.

**PRVA TAČKA DNEVNOG REDA: Predstavljanje Izveštaja o reviziji konsolidovanih finansijskih izveštaja završnog računa budžeta Autonomne pokrajine Vojvodina za 2019. godinu**

U pozdravnom govoru, Ištvan Pastor je izrazio zadovoljstvo zbog održavanja sednice Odbora u Skupštini AP Vojvodina. On je članove Odbora detaljno upoznao za načinom rada resornog pokrajinskog odbora za finansije, kao i o raspravama koje su se vodile u pokrajinskom parlamentu, kada su u pitanju budžet i prateći akti. Izrazio je zadovoljstvo Izveštajem o reviziji konsolidovanih finansijskih izveštaja završnog računa budžeta Autonomne pokrajine Vojvodina za 2019. godinu, koje je predstavila DRI.

 Igor Mirović se zahvalio Odboru na održavanju ove sednice. Naglasio je da je ovo druga godina za redom da AP Vojvodina dobija pozitivan izveštaj DRI. Zahvalio se pokrajinskom Sekretarijatu za finansije, na poštovanju svih smernica koje je dobio od strane pokrajinske Vlade i Skupštine. Istakao je da je 2016. godine stopa zaduženosti Pokrajine bila 18%, a da je danas smanjena na 8%. Dodao je i da su u značajnoj meri povećani kapaciteti službe budžetske inspekcije.

 Duško Pejović je detaljno predstavio Izveštaj o reviziji konsolidovanih finansijskih izveštaja završnog računa budžeta Autonomne pokrajine Vojvodina za 2019. godinu. Izneo je i uporedne podatke o prihodima i rashodima AP Vojvodina za poslednje tri godine i istakao da u sve tri godine postoji suficit.

 Smiljka Jovanović, pokrajinski sekretar za finansije se zahvalila na saradnji sa DRI i istakla da su u konsultaciji sa DRI, ispravljane sve nepravilnosti, što je i dovelo do pozitivnog izveštaja.

 Aleksandra Tomić se zahvalila na dočeku predstavnicima Pokrajine. Pohvalila je predstavnike Pokrajine koji ne samo da poštuju zakone i propise već i preporuke Odbora i DRI i zahvaljujući tome već drugu godinu imaju pozitivan izveštaj o reviziji.

 U diskusiji su učestvovali i: Nenad Borović član Odbora za finansije Skupštine Autonomne pokrajine Vojvodine, Goran Kovačević i Milorad Mijatović, članovi Odbora za finansije, republički budžet i kontrolu trošenja javnih sredstava Narodne skupštine.

Nakon pauze nastavljeno je sa dnevnim redom.

**DRUGA TAČKA DNEVNOG REDA:** **Predstavljanje preporuka i efekata rada Državne revizorske institucije-metodološki okvir i rezultati u 2019. godini-Sektor broj 5**

Ivica Gavrilović, vrhovni državni revizor je u opštim crtama upoznao prisutne sa pravilima i procesom revizije. Zatim je detaljno predstavio preporuke i efekte rada DRI za Sektor broj 5.

 Duško Pejović je dodao da je DRI u oktobru donela odluku da se formira registar preporuka u kome će se naći sve preporuke koje su u prethodnoj godini date od strane DRI. Najavio je i uvođenje AMS sistema tj. digitalizaciju revizije.

Aleksandra Tomić je podsetila da je Akcioni plan za sprovođenje vladinog Programa reforme upravljanja javnim finansijama 2016-2020 pri kraju i da je u potpunosti ispunjen, a da je u toku izrada novog Programa za period od 2021-2025 i da će se u narednom periodu nastaviti sa održavanjem sednica van sedišta.

**TREĆA TAČKA DNEVNOG REDA:** **Donošenje Odluke o izmenama Odluke o obrazovanju Pododbora za razmatranje izveštaja o obavljenim revizijama Državne revizorske institucije.**

 Aleksandra Tomić je podsetila da je Odbor, na drugoj sednici održanoj 28. oktobra 2020. godine, doneo je Odluku o obrazovanju Pododbora za razmatranje izveštaja o obavljenim revizijama Državne revizorske institucije( 11 Broj 02-1577/20 od 28. oktobra 2020. godine). Ovom odlukom izabrani su predsednik i članovi Pododbora i, shodno članu 44. stav 6. i članu 55. stav 2. Poslovnika Narodne skupštine, utvrđeni su zadaci i delokrug rada ovog tela.

S obzirom na to da je pojedinim članovima Pododbora prestao mandat narodnih poslanika umesto njih je potrebno izabrati nove članove, tako što se umesto dosadašnjih članova Pododbora Marije Jovanović i Marine Raguš za nove članove biraju Vojislav Vujić i Ljiljana Kuzmanović Vujaković.

Odbor je većinom glasova (9 glasova „za“) doneo:

**O D L U K U**

**o izmenama Odluke o obrazovanju Pododbora za razmatranje izveštaja**

**o obavljenim revizijama Državne revizorske institucije**

U Odluci o obrazovanju Pododbora za razmatranje izveštaja o obavljenim revizijama Državne revizorske institucije( 11 Broj: 02-1577/20 od 28. oktobra 2020. godine), u tački 1. vrše se izmene tako što se umesto dosadašnjih članova Pododbora Marije Jovanović i Marine Raguš za nove članove Pododbora biraju Vojislav Vujić i Ljiljana Kuzmanović Vujaković.

U ostalom delu Odluka ostaje nepromenjena.

Ova odluka stupa na snagu danom donošenja.

Sednica Odbora je završena u 13,30 časova.

  Sednica je tonski snimana.

            SEKRETAR                                                                    PREDSEDNIK

        Tijana Ignjatović                                           dr Aleksandra Tomić